정조 20년 · 목
疏略曰我殿下自御極初載宵旰軫憂勵精圖治屢下求言之旨虞舜之遠四聰也屢施蠲恤之典漢文之賜田租也警懼災祥追商宗反修之德嚴飭科規體周官賓興之義致敬于宗廟園寢盡職乎承事兩宮達孝爲則萬民孚顒然而再過宣聖有成之期尙遲周邦維新之效敎化未興至治未形朝廷少耇德宿望係國家之安危者山野則無學問操守爲一時蓍龜者因以學校弛廢士無首善之習軍政惰壞國無控弦之卒兵器鈍敗庫無應變之貯漕運則年敗沒儲蓄則時月告罄民無恒產而流散逐末人心浮亂而送獄歲興水旱疾疫而邑里殘破山童澤涸而庶物耗絕因之以達官無匪躬之義牧伯無分憂之念上目卿士大夫下至庶人皁隸咸曰利吾盻盻相讎雖漢唐末弊不甚於此時然而食聖朝之食衣聖朝之衣而保家室長子孫者無一人以此言爲殿下直陳者臣實痛心焉爲今日言者若指事論事而已雖一日萬言固無益於國也若反本而論大要有六初一曰立聖志立志如何以堯舜自期而已殿下以天縱之姿毅然自奮言堯舜之言行堯舜之行未及於堯舜一分歉然自視不敢自足旣爲十分舜猶恐不如堯旣爲十分堯猶恐不如天猛省直前純亦不已則乃是堯舜而已彼堯舜者未嘗自以爲已聖旣欽明濬哲矣而猶恐其有闕也旣博施濟衆矣而猶病其未盡也是以與天地同其大而四海之內莫不尊親也所以能如是者以其有聖人之學也昔有要朱子造朝之路者曰誠意正心之說皇上所厭聞勿復言之也蓋國之常政在於刑法軍賦之類而誠正之說冷歇疏緩似無管照故世主每以爲曲士迂說而罔克念聞此所以治日常少亂日常多也夫誠意正心之說卽堯所謂執中舜所謂精一禹所謂安止幾康湯所謂若性綏猷文所謂緝熙不已武所謂無貳爾心是也至今稱二帝三王莫之或尙而相傳妙訣只此數句則必非迂遠沒功效之說也仲尼論九經而本之以思誠曾氏訓平治而先之以誠正顏子問爲邦而從事於克復子思推位育而戒懼愼獨爲工夫孟子談王道而求放心復性善爲旨要至今以孔孟不得位爲可惜而相承密旨更無他術則必非闊遠欺後人之語也伏願殿下克念克惕立志以堯舜自期明學以孔孟爲師宗社幸甚生民幸甚其二曰簡輔弼擧賢能輔弼不惟官備惟求其人逢君固寵者亡其國猜功修怨者亂其邦旅進旅退者敗其政是以先聖王之擧也極其難愼夙夜思惟側席諮訪如今公卿十數位備得其人固難矣況議政判書皆爲仕歷之官而人人循階遍歷有若有司之職計仕進敍者乎纔秩二品則必欲遍歷六宰纔陞貳相則必欲歷位上台不論賢否輪付迭代故通計時散亞卿以上見存幾至二百餘人誠不敢知昭代作興之化果勝於虞周而然歟此二百人皆是十人十亂之倫理無之事也以此而望至治誠猶却行而求進也我祖宗盛時命先正篤弼也猶有古例故號稱當時比竝姬周也內而百尹庶司外而守尉丞吏一不得人不可以成至治苟不素蓄何以備其用哉夫天下未嘗無賢材每於大比之年使方伯節度下至郡縣各擧一人無拘文武句限門地德行爲上才能次之吏曹合而錄之若科榜各懸其薦主之名生進則屬之太學儒士則分屬四學武士則分屬軍衛有如漢時待詔之規勿爲文具實次注擬歷試六考若有冒罔罰其薦主薦主已死者罰至追削果若賢能隨其大小而賞其薦主一如古者受上賞之法京官則六品以上各薦一人略如唐人擧代之規則不出數十年材俊畢興庶職無曠矣致治之本專係於取士而取士之法專憑於科擧則兩漢之治固不可得況可望唐虞三代乎然而文體實治化之影子俗習之英華觀於書之典誥詩之風雅可知也試取之時文體之簡嚴尊重氣全而理勝旨婉而成章者近於有德之言而其人十可得三其明白切至曲盡事情機軸穩密者近於有能之士而其人十可得五其餘輕靡哀怨之體皆是亡國敗俗之人也在上者所宜痛斥而切禁者也若以榜中得人與否嚴考官之賞罰而文體不如法者輒削其榜則科擧亦足爲得才俊之一路只在施法之誠不誠如何耳伏願殿下克念克惕以得輔弼爲急以擧賢能爲務宗社幸甚生民幸甚次三曰勵廉恥振紀綱民志之不定莫甚於今日等級凌遲志意浮越妄希僭踰散漫淫溢人各自謀億萬其心一國之人皆爲倖民一國之財皆爲賂物上自朝廷百官下至閭里胥長無一人以公道得者大自軍賦刑法細至爭訟推問無一事以公道成者大小恬嬉視爲常事朝士則以官職豐薄進奉多寡飮食品第淫䙝諧談爲廟謨稍稱自好者以風月短律遊山景致花木鳩聚風水理談爲高致其或以國憂民瘼發於語屑者目之爲鄕黯斥之爲餒骨擯不與齒故聖上體恤之綸音歲降而民人迄未蒙一分實惠民間之變怪冤枉犯紀干天者不歲不月而京外庶正漫不認爲何事以至於一國之內貴賤貧富老少父子兄弟男女奴主一齊凌替漫無等級其所以架漏度日不卽渙散者特以祖宗積德之靈有以扶持者而已土崩瓦解可翹足而待也豈不萬萬寒心哉伏願殿下克念克惕以勵廉恥爲急以振紀綱爲務宗社幸甚生民幸甚次四曰正士習抑奔競詞章之學興而士之名已忝及尋章摘句衒時鬪靡之習盛則士之實全亡末至于今士習之偸極矣鄕曲校院之士尋摘小技猶不能及而朋從餔啜徒事傾軋場屋操觚之士雜墨綴行鳥哢蛩啼所謂程文已極無謂而輕佻浮薄冒沒奔走甚至於賣文鬻筆擧爲能事太學上庠之士場屋舊染本無實學寄廩旅遊亦出赴炎終歲不讀一卷書終日不談一義理群居泄泄徒糜料食四學明經之士不通經義只誦句讀苟苟宂碌尤極虛妄當今所謂士者反爲病國之瘇瘕殄俗之痰火烏在其爲元氣也士習之至此者奔競爲之出示也蓋自廉恥都喪擧世躁奔人無安分受命之心士無爲已自守之志干謁權貴舊爲士累而今以遞謁卿相爲巨擘出入官府邦有常禁而今以未交官長爲大恥苞苴織路投刺交門能文者典述善筆者獻寫談命者譽祿相墳者納地卿相之赫蹄紛飛於域中人士之繭足旁牛於都下乃至於鄕吏驛胥浦豪店長山僧軍校競尋曲蹊交穿暗逕得意則發身賭利小售則矜驕鄕里其瞠乎下風者亦皆垂涎翹足咨嗟歆羹苟不變此風革此習雖堯舜亦無以施其化矣萬古未有民習至此而不亡之國也此非小少法弊政疵比也伏願殿下克惕克念以正士習爲急以抑奔競爲務宗社幸甚生民幸甚次五曰律貪贓禁奢侈方今貪風捲地濁浪滔天同浴者下可譏躶故廷無彈劾之古風入溷者因臭與化故人皆效尤而爲常一國大小之人耳目言笑喜怒寤寐遊戲皆錢貨也往還將迎族親婚姻死生升沈門戶道路皆錢貨也降觀其野則雨耕風耘而甁罌盡傾月紡雪織而杼柚俱空男女耄倪吞詈嚼愁魂羸魄瘁有生爲讎求死不得靡有膂力以念穹蒼周詩大東之悲未有甚於此時者也人情不甚相遠夫何他時淸白之多而今乃若是其貪墨也此則奢侈之習馴以致之也東方天下之貧國也山無金玉銅錫之礦水無珠貝文庠之貨海陸無千里之遠故魚鹽未收三倍之羹俗習乏耐久之性故商賈不支十年之積穀物脆腝不能陳三稔人性拙嗇不能通遠賈肆我聖祖之初經營也以儉爲度以約垂統考之舊典可懲也昇平日久俗渝文弊競尙浮華物采無分第宅衣服飮食器用鞍馬窮極奇麗淫巧日滋西洋之玩南海之珍倭人之寶蒙古之貨擧萃于私室務勝無厭日增月加其倍蓰于乘輿服御者殆將比屋牛醫夏畦賣餠織箔皆無藜羹尾器之心放辟無不爲焉此其所需非不義之財勒取之貨暗賂盜賄不可得也上下交征小大風成無怪乎慾壑吞海貪火燎天也於是上自公卿世胄下至鄕曲文武皆厭薄京官圖取外任今夕得除明朝赴任自其翌日所餙者廚傳所飭者工作珍餌寶饍每極新味奇器瑰玩每極新巧以是自肥以是行賂輦馹輸運相望官途萬古未有俗尙至此而不亡之國也伏願殿下克念克惕以律貪贓爲急以禁奢侈爲務宗社幸甚生民幸甚次六曰由舊章革弊政洪惟我祖宗典憲監三代而損益酌古今而用中大典一書大綱旣正而續錄世備萬目畢張可謂萬世不易率由無弊而奈何恬嬉成風紀綱解紐金科玉條漫爲文墨之空言輯錄通編擧爲架閣之塵籤庶官臨事任意裁處低昂於情面闊狹於苞苴雖兵刑大政初無一事比義照例況小少條列乎夫如是則雖周官之品節無所益於國堯舜之仁心無以信於民書曰監于先王成憲今則奚啻不監而已詩曰不愆不忘今則奚啻愆忘而已傳說之訓曰事不師古惟克永世非說攸聞說之言爲非妄則今日豈不寒心哉誠宜監觀成憲修擧廢墜而但法無有久而無弊者小而三十年人事變大而六十年天道革是以古昔聖人有所制作隨時爲貴所以合乎人而順乎天也乃若龍雲火鳥之更紀忠質文之迭尙非苟爲異也蓋有所不得已也雖然其所以統天治民爲君爲師之大經則自庖羲至於文武未之或殊也是以湯以質革忠而書稱纘禹服武以文革質而書稱政由舊若曰纘禹由舊而膠柱於品節刻舟於制度則是猶駕轅於瞿塘張帆於太行雖殷周之盛德不能致其至治也當今國之大政若科擧若軍兵若漕運若糶糴若貢案一切廢壞民國俱瘁弊與風成習與俗化雖聖明撫運只欲因舊修擧決不可得也宜體羲易隨時之義從仲尼損益之訓大施更張然後可冀於變之效矣自古言者每以更張爲難輒以祖宗爲辭及其權姦蠹國變亂舊章則一朝盡變祖宗良法而無所憚也此無他也變亂良法則姦宄得志而悅之者衆故一唱而百和隨時革弊則頹綱振擧而憚之者多故一謀而百沮亂舊之法多出於逢君之好而爲面謟之言故上卽易從革弊之政皆出於救民之術而多直陳之辭故上必不悅此漢唐以下衰弊之政終不能中恹而至於淪胥而止者也革弊之說先正臣李珥曾已熟陳者聖曆之距宣祖朝已二百年謂今日勝於當時理無之言也若言法久必弊則二百年間弊而益弊勢所必有先正之爲當時憂猶如是汲汲以爲亂亡之必至則今日之憂當何如哉若乃革弊之目則不可以淺謀單慮擬議也合取前代名臣奏議參以當今時宜則必有允當之策矣伏願殿下克念克惕以由舊章爲急以革弊政爲務宗社幸甚生民幸甚臣所陳六條中次三以下別無救弊蓋聖志聖學爲萬化之根萬機之本志旣定學旣明則以是志求輔弼輔弼自賢以是志擧賢能賢能自進是以志弛則百弊俱生西補而東潰學暗則萬理都昧前得而後失雖使賈誼設弊陸贄奏議無益於爲治也此孟氏所以有人不足謫之訓也人所嘉慕莫美於聖賢莫大於堯舜雖婦孺許之以聖賢則喜贊之以堯舜則悅雖然勸之以聖賢堯舜之事則未必喜悅强而責之以必爲聖賢堯舜則雖大人或至於怒而拒之此非知覺昔睿而今愚也特其私意之蔽也夫私意者耳目口鼻之於聲色臭味也心志之於放逸也四支之於安肆也聖人亦有形氣其所欲爲非與衆人異也耳之欲聲也而不聽淫樂溢音目之欲色也而不溺妖艷亂色口之欲味也而不爲肉山酒池鼻之欲臭也而不䙝沈香滿車心志則只欲其和泰而不令放逸四支則只欲其安吉而不令傲肆此則無他也深知聲色臭味之爲可好而安泰爲可樂欲吾身之百年久享欲子孫之萬歲常榮也是以堯舜禹湯之享富貴萬古莫及也反是者桀紂幽厲身國俱亡其小者亦不能久年周書所謂立王生則逸或五六年四三年者也歷數古今雖卿士庶人亦無以非堯舜之道而久享安樂者況帝王乎是以帝堯之心思安於黎民之於變時雍舜之耳目樂於明四達四禹之口體悅於菲飮卑宮若將隕于深淵者成湯之所以安其心也日中不遑暇食者文王之所以寧其位也夫如是故德業廣大於當時聲名悠久於後世富貴孰加於是康吉孰大於是此數聖人之所以能此者無他也皆樂聞其過而從諫弗咈與人爲善而從善若流也今我殿下本無遊畋之娛酒色之荒而天縱英明乾剛發揮是有五帝三王之姿質而絕商周敗德之過愆也宜其聖敬日躋於光明至治已趁於雍熙也臣不敢知殿下之躬其已爲堯舜乎殿下之國其已爲唐虞乎臣則以爲猶未也此無他也殿下尙未立堯舜之志尙未明堯舜之學故輔弼尙未得唐虞之臣賢能尙未效唐虞之盛而法令政敎猶未免文具而已也若此而因循度日帝補過歲則殿下之所以悅耳目而安心體者殆非虞舜之惟康而文王之以寧也程朱以後儒士之進言於君者不知幾千萬言編進册子者不知幾千百篇時君未嘗領察者非特以爲不可用而已亦厭其煩瀆也今臣之言殆萬矣非特古人之糟粕而已亦亂雜無倫固知不可以上塵睿覽但自愛野芹含恤嫠緯玆敢於堯舜禹湯之德節取其切要之語爲殿下獻堯之允恭克讓舜之舍已從人禹之克勤克儉湯之從諫弗咈文武之明德愼罰此是帝王之二十字符也伏願殿下以此審思于心而實有諸己念念在玆節節服行則其所以實敬德而諴小民者克至于祈天永命而宗社鴻休永永無贊于億萬斯年矣仍念臣犬馬之齒已至七旬氣質素弱夙痼纏痼登降拜揖不能自力以此供職恕遂獲罪伏乞亟褫職名設令臣盡瘁從仕襪線小才無補袞職請以眞西山大學衍義先正臣李珥所編聖學輯要爲殿下寶訣此則眞文忠李文成長在殿下之左右也批以旣徵稿而得其所存矣又賜對而敲其所抱矣聞有十年硏究著爲萬言封事者又命大農而給筆札矣今見其章誠富且贍矣初一立志明學之奏子庸嘉乃子志不立也故民志不能壹正學不明也故邪學不能熄莫非予反省處當體念其二簡弼擧賢之奏予庸嘉乃以人事君大臣之責耳剔蔽拔茅野無遺賢竊有望於今日巖廊次三次四次五次六言言剴切切中時弊四維之不張莫近日若也國綱之不振惟是時卽然躁競甚而士趨日卑侈汰極則貪風日盛無復古昔之彝憲而稗政疵法指不勝摟每中夜以思繞榻不寐自顧初心不覺顏發騂也爾以遐陬疏蹤能竭論至此求聞所以求益也就中大比之歲方伯節度守令之薦人與科擧文體之不如法則削其榜事令廟堂消詳稟覆俾有導之以言之實效爾年七十承召上來只令依願還鄕則眞所謂去來何所聞見且欲遲待計仕有甚於馮考之郞潛畀以一邑得施所蘊又敎曰繕工副奉事魏伯珪明日政守令差送事分付銓曹